ජනාධිපති ආරක්ෂක අංශය ඇතුළු ත්‍රිවිධ හමුදාව පොලිසිය හා විවිධ රාජ්‍ය අංශයන්ගේ තනතුරු සඳහා ඕනෑම හැදුනුම්පතක් විවිධ සහතික ඇතුළු ඡායාරූප විනාඩි 15 කින් නිකුත් කරන මහනුවර නගරයේ පවත්වාගෙන ගිය අති නවීන තාක්ෂණයෙන් යුත් ව්‍යාජ කච්චේරියක් වටලා සැකකරුවන් තිදෙනෙකු ඇතුළු තාක්ෂණික උපකරණ රාශියක් නාවලපිටිය පොලිසිය මගින් අත්අඩංගුවට ගෙන ඇත.ජනාධිපති ආරක්ෂක අංශයේ රාජකාරි කරන උප ලුතිනන්වරයකු ලෙස පෙනී සිට හම්බන්තොට වරායේ රැකියා දෙන බව පවසා රුපියල් ලක්ෂ 60 කට අධික මුදලක් වංචා කළ අයෙකු නාවලපිටියේ දී අත්අඩංගුවට ගැනීමෙන් පසු ඔහු සතු හැඳුනුම්පත් ඇතුළු ලියකියවිලි පරීක්ෂාවේදී අනාවරණය වූ කරුණු අනුව මේ ව්‍යාජ කච්චේරිය වටලා ඇත.මහනුවර නගරයේ පේරාදෙණිය මාර්ගයේ ස්ටුඩියෝ ඩිසයින් වර්ල්ඩ් නමින් පවත්වාගෙන ගොස් ඇති මෙහි රාජ්‍යය විරෝධී ක්‍රියා රැසක් සිදුවී ඇති බව අනාවරණය වී තිබේ.පුද්ගලයකු හට යුද හමුදා හෝ රාජ්‍ය අංශයේ හැඳුනුම්පතක් අවශ්‍ය නම් මෙහි ඡායාරූප ශාලාවෙන් ඔහුගේ ඡායාරූපය ගෙන ඔහුගේ හිසට අදාළ නිල ඇඳුම සහිත ඡායාරූපය බද්ධ කොට ඉතා කෙටි වේලාවකින් හැඳුනුම්පත් ලබාදීම සිදුකර තිබේ.නාවලපිටිය පොලිස් ස්ථානාධිපති උදය වික්‍රමසේකර මහතා තම පරීක්ෂණ කණ්ඩායමේ පොලිස් කොස්තාපල් කුමාර හට උපදෙස් ලබාදී තිබුණේ ජනාධිපති ආරක්ෂක අංශයේ හැඳුනුම්පතක් ලබා ගැනීම සඳහාය.ඒ අනුව අල්ලා ගත් සැකකරු සමඟ මිතුරෙකු ලෙස එම ස්ථානයට ගිය කුමාර හට මෙම හැඳුනුම්පත සකසා දීම සිදුකරමින් සිටියදී සියලුදෙනා අත්අඩංගුවට ගෙන ඇත.රටේ ඉහළම අංශ වංචාවන්ට හසුකිරීම පිළිබඳව විශේෂ පරීක්ෂණ ආරම්භ කර ඇත්තේ අංශ කීපයක්ද එක් වෙමිනි.